Diari Oficial de la Generalitat Valenciana


Sumari del DOGV 8167, del 10-11-2017 (2017/9657)

RESOLUCIÓ de 27 d'octubre de 2017, del director general de Relacions amb les Corts, per la qual es publica el conveni marc entre la Universitat d'Alacant i l'Institut Valencià d'Art Modern per a l'exercici d'activitats culturals, formatives i d'investigació en art modern.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8167

Data del DOGV
:   10-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9657


Data del document
:   27-10-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 27 d'octubre de 2017, del director general de Relacions amb les Corts, per la qual es publica el conveni marc entre la Universitat d'Alacant i l'Institut Valencià d'Art Modern per a l'exercici d'activitats culturals, formatives i d'investigació en art modern. [2017/9657]  
La Universitat d'Alacant i l'Institut Valencià d'Art Modern han subscrit, el dia 27 de juliol de 2017, un conveni marc per a l'exercici d'activitats culturals, formatives i d'investigació en art modern, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 27 d'octubre de 2017 i número 1531/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 27 d'octubre de 2017.- El director general de Relaciones amb les Corts: Antonio Torres Salvador.  
  
  
Conveni marc de col·laboració entre la Universitat d'Alacant i l'Institut Valencià d'Art Modern per a l'exercici d'activitats culturals, formatives i d'investigació en art modern  
  
REUNITS  
  
D'una banda, Manuel Palomar Sanz, rector de la Universitat d'Alacant, nomenament que acredita per mitjà del Decret 57/2016, de 13 de maig, del Consell de la Generalitat, i en nom i representació d'aquest organisme, en virtut de les atribucions que té conferides quant al càrrec d'acord amb el que disposa l'article 64, apartat h de l'Estatut de la Universitat d'Alacant, situat en el Campus de Sant Vicent del Raspeig, apt. 99, I-03198 Alacant (Espanya).  
D'una altra banda, José Miguel García Cortés, director gerent de l'Institut Valencià d'Art Modern-IVAM, NIF W 6268154 Y, amb domicili social a València, carrer de Guillem de Castro, 118, el qual intervé en el seu nom i representació en exercici de les competències delegades per la presidenta de l'IVAM, per Resolució de 13 de març de 2015 (DOCV 7488, 18.03.2015) i de l'acord del Consell de data 30 de juny de 2017 de conformitat amb el Decret 176/2014, de 10 d'octubre, del Consell.  
Ambdues parts es reconeixen plena capacitat i competència per a la firma d'aquest conveni marc de col·laboració, per la qual cosa:  
  
EXPOSEN  
  
I. Que la Universitat d'Alacant és una entitat de dret públic de caràcter multisectorial i pluridisciplinari que exerceix activitats de docència, investigació i desenvolupament científic i tecnològic, interessada a contribuir a la millora econòmica i social dels pobles, i que estableix per a això relacions d'intercanvi en els camps acadèmic, científic i cultural.  
  
II. Que l'Institut Valencià d'Art Modern-IVAM és una entitat de dret públic adscrita a la Conselleria d'Educació, Investigació, Cultura i Esports de la Generalitat Valenciana, creada per la Llei 9/1986, de 30 de desembre, de la Generalitat Valenciana, que gaudeix de personalitat jurídica pròpia i d'autonomia econòmica i administrativa per a la realització dels seus fins, que té per objecte el desenvolupament de la política cultural de la Generalitat Valenciana quan concerneix al coneixement, tutela, foment i difusió de l'art modern, i que per al compliment dels seus fins té com a funcions pròpies, entre altres, organitzar i dur a terme exposicions d'art modern i també activitats culturals encaminades al coneixement i la difusió de l'art modern. El seu programa d'activitats inclou l'exhibició dels seus fons artístics, l'organització d'exposicions temporals i l'edició de catàlegs i altres publicacions que aprofundeixen en els temes tractats en aquestes mostres, així com la celebració de conferències, cursos, tallers i concerts relacionats amb les exposicions organitzades i amb altres camps de l'art actual.  
III. Que tant l'IVAM com la Universitat d'Alacant estan d'acord a establir una col·laboració en els camps educatius, científics, tecnològics i culturals d'interés comú.  
Tenint en compte el que s'ha exposat anteriorment, la Universitat d'Alacant i l'IVAM desitgen estretir les seues relacions institucionals i establir normes àmplies d'actuació que canalitzen i incrementen els contactes i les col·laboracions ja existents i futures.  
  
Amb aquest fi, formalitzen aquest conveni específic de col·laboració basant-se en les següents,  
  
CLÀUSULES  
  
Primera. Objecte  
Aquest conveni té per objecte regular la col·laboració entre la Universitat i l'IVAM a fi de col·laborar en aspectes de formació, investigació, innovació, participació i divulgació cultural.  
  
Segona. Convenis específics  
Per a desenvolupar aquest conveni marc podran elaborar-se convenis específics en què s'arrepleguen projectes o programes d'actuació concreta i en els quals, en tot cas, es determinaran les finalitats proposades, el programa de treball i els mitjans necessaris per a portar-los a terme.  
  
Tercera. Obligacions de les parts  
1. La Universitat i l'Institut Valencià d'Art Modern-IVAM es comprometen a col·laborar en les activitats de formació, investigació i innovació, de participació i divulgació cultural, d'acord amb els convenis específics que s'acorden per part de la comissió mixta i de mutu acord.  
  
2. La Universitat i l'Institut Valencià d'Art Modern-IVAM es comprometen a col·laborar en la difusió de les respectives programacions i activitats culturals.  
3. La Universitat i l'Institut Valencià d'Art Modern-IVAM es comprometen a facilitar-se el préstec dels seus fons d'art i de patrimoni historicoartístic entre si, sense que s'apliquen les taxes de préstec establides.  
  
Quarta. Comissió mixta  
Per al desenvolupament adequat d'aquest conveni es constituirà una comissió mixta, composta per una representació paritària de cada una de les parts, designada a aquest efecte per cada entitat, que tindrà com a funcions la programació, seguiment i valoració de les activitats derivades d'aquest conveni. Formaran part d'aquesta comissió el director gerent de l'Institut Valencià d'Art Modern-IVAM i el vicerector de cultura de la Universitat o en qui es delegue.  
Els acords de la comissió mixta s'han de recollir en les actes de les reunions de les quals s'expediran dues còpies, i quedarà un exemplar en poder de cada un dels respectius òrgans directius.  
Les funcions de la comissió mixta s'estableixen en l'article 9 del Decret 176/2014, de 10 d'octubre, del Consell, i en l'article 49.f de la Llei 40/2015, d'1 d'octubre, de règim jurídic del sector públic. Així mateix, el règim de funcionament de la comissió es regirà pels articles 15 i següents de la Llei 40/2015.  
  
Cinquena. Principis d'actuació  
La Universitat i l'Institut Valencià d'Art Modern-IVAM actuaran i es relacionaran en tot moment d'acord amb els principis de bona fe i de confiança legítima.  
  
Sisena. Finançament  
L'aplicació i execució d'aquest conveni, incloent-hi tots els actes jurídics que es dicten en la seua execució i desenvolupament, no podrà comportar obligacions econòmiques per a la Generalitat i, en tot cas, haurà de ser atés amb els seus mitjans personals i materials.  
  
Setena. Duració  
Aquest conveni estarà en vigor durant dos anys a partir del dia en què les parts el firmen i s'entendrà tàcitament prorrogat per ambdues parts per períodes anuals fins a un màxim de quatre anys, excepte denúncia expressa d'alguna de les parts, formalitzada per escrit amb una antelació mínima de dos mesos a la finalització de la pròrroga en curs.  
  
  
Huitena. Causes de resolució  
Aquest conveni s'extingirà per qualsevol de les causes següents:  
- El mutu acord de les parts signatàries.  
- La decisió d'una de les parts signatàries d'aquest conveni, després de la denúncia expressa i per escrit a l'altra part amb una antelació de dos mesos a la data prevista per a la seua renovació.  
- L'incompliment de qualsevol de les seues clàusules, d'acord amb el que estableix la clàusula anterior.  
- La ineficàcia sobrevinguda d'aquest.  
- El compliment del termini de vigència pactat sense que les parts n'hagen acordat la pròrroga.  
- Per decisió judicial declaratòria de la nul·litat del conveni.  
- Per qualsevol altra causa diferent de les anteriors prevista en les lleis.  
En tot cas, les parts es comprometen a finalitzar el desenvolupament de les accions ja iniciades en el moment de notificació de la denúncia.  
  
La resolució d'aquest conveni haurà de concretar els efectes dels convenis específics que s'hagen subscrit per a desenvolupar-lo i que estiguen vigents en aqueix moment.  
  
Novena. Règim jurídic del conveni  
Aquest conveni té caràcter administratiu i es regirà pel que estableixen les seues clàusules i per la Llei 40/2015, d'1 d'octubre, de règim jurídic del sector públic i pel Decret 176/2014, de 10 d'octubre, que regula els convenis que subscriu la Generalitat i el seu registre i, si no n'hi ha, per allò que estableix la normativa general. La seua naturalesa jurídica de conveni de col·laboració prevista en l'article 4.1.c del Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic, fa que quede fora de la regulació de l'esmentada norma, els principis de la qual, no obstant això, s'aplicaran en la resolució de dubtes i llacunes que pogueren plantejar-se.  
  
Deu. Jurisdicció  
La resolució de les controvèrsies que es poden plantejar sobre la interpretació i execució d'aquest conveni hauran de resoldre's de mutu acord entre les parts, a través de la comissió mixta. Si no es pot aconseguir aquest acord, les possibles controvèrsies hauran de ser resoltes de conformitat amb el que disposa la Llei 29/1998, de 13 de juliol, reguladora de la jurisdicció contenciosa administrativa i els tribunals de la ciutat de València.  
  
Per tot això, en exercici de les facultats de les quals són titulars cada un dels firmants, subscriuen aquest acord en tots els seus fulls per duplicat exemplar i a un sol efecte a València el dia 27de juliol de 2017.  
  
  
Per la Universitat d'Alacant,  
El rector: Manuel Palomar Sanz.  
  
Per l'Institut Valencià d'Art Modern-IVAM  
El director gerent: José Miguel García Cortés.